सोरखारा सुबुं अनजिमाखौ खमायनो थाखाय माखासे नेमखान्थिफोर खानानै होदोंब्लाबो आसाम हादरसायाव सुबुं अनजिमाखौ बांनायसो नुनो मोन्दों। बिदिनो बांबाय थायोब्ला अब्ला फैगौ जिबा बोसोरसोनि उनाव थामहिनबा 2036 मायथायसोयाव आसाम हादरसानि सुबुं अनजिमाया गासै ब्रै कौटिसो जाहैनो हासिगौखौ हमदांनो हादों । बिदि थासारियाव सोरखारा सुबुं अनजिमा नेमखान्थिफोरखौ गोख्रोङै फालि होयाब्ला अब्ला हादरसायाव सोमजिनो हागौ सानथावयै बादि थासारि होननानै सानखांदों। बिनिखायनो फैगोन सानफोराव जोंनि थागिबि सुबुंफोरखौ राजखान्थि, रांखान्थि लोगोसे समाजखान्थियाव जोबोर गिलु-बालु थासारिजों मोगा-मोगि जानो हागौखौ नुहुरो। मानोना सानजा बंग सुबुं हारिनि थाग्रा जायगाफोराव गोबां अनजिमानि सुबुंफोर बांनो हमदों। मिथिनाय बादिब्ला थांनाय जि बोसोराव आफां आसामनि सर ओनसोलफोराव जा बादि सुबुं अनजिमाया बांनो हमदों, दा बेखौ लानानै आफाद-गौथुमफोरखौ साननो गोनां खालामदों। बिनिखायनो हिमन्त बिश्व शर्मा दैदेननाय आसाम सोरखारा फैगोन सानफोराव सुबुं अनजिमा नेमखान्थि बादियै सोरखारि बिथांखिखौ मावफुंनो आखायाव लादों होननानै मिथिनाय जादों। दा साब्रै-साबा गथ’ गोनां सुबुंफोराबो सोरखारि बिथांखिनि मावफुंथाय मोनबाय थायोब्लाबो फैगोन सानफोराव सानै एबा साथाम गथ’ गोनां सुबुंफोरासो सोरखारि बिथांखिनि मावफुंथायखौ मोननो हासिगौ ! नाथाय सोलोंथाइ, सावस्रि बिफानखौ लानानै माखासे बिफाननि बेलायाव बे बाहाय जानाय नङा होननानै मिथिनाय जादों । ओजों नाथाय मिरु सोरखारनि बिथांखिनि बेलायावबो बे बाहाय जानाय नङा । फोरमाय नांगोनदि आसामाव 2011 मायथायनि सुबुं सानखो बादिब्ला सुबुं अनजिमाया थाम कौटि जिनै लाखमोन । नाथाय जि बोसोरनि गेजेराव सुबुं अनजिमाया थामजिदाइन लाखफ्राम बांदों। मिरु सोरखारा फोसावनाय बादिब्ला बे बोसोरावनो हादरसायाव थाम कौटि बाजि लाखसिम सुबुं अनजिमाया बांगोनखौ साननाय जादों। दिनैसिमबो सुबुं सानखोया जायाखैब्लाबो बिसायख’थि समाव फोसावनाय भटार लिष्टनिफ्राय रोखा जानो हादोंदि हादरसानि बायदि जायगाफोराव सुबुं अनजिमाया बांनो हमदों। 2016 मायथायनि बिधान सभानि बिसायख’थि समाव फोसावनाय भटार लिष्ट आरो 2021 मायथायनि बिधान सभानि बिसायख’थि समाव फोसावनाय भटार लिष्टखौ नायबिजिरब्लानो बे बाथ्राखौ हमनो हागोन। नाथाय अखं आसामनि बिधान सभा बियाबफोराव माखासे जौखोन्दोल’ भटारफोर बांनाय नुदोंब्लाबो आफां आसामनि बांसिन बिधान सभा बियाबावनो सानथावै बादि बांनो हमदों भटारनि अनजिमाया । मिथिनाय बादिब्ला आसामनि थागिबि सुबुंफोरनि भटारनि जौखोन्दोनिख्रुइ आसामनि थागिबि नङै सुबुंफोरनि भटारनि जौखोन्दोयासो सानथावै बादि बांनो हमदों। बिदि सुबुं अनजिमा बांनायनि थाखाय सोरखारा सुबुं अनजिमा बांनायखौ होबथानो थाखाय गोरा आयेन बाहाय नांसिगौ। बिनिखायनो गोबां गथ’गोनां नखरखौ गासैबो सोरखारिनि बिथांखिनिफ्राय गोजानाव लाखिनायनि राहा खालाम नांगौ। लोगोसे बिसोर बादि सुबुंफोरा जाहाथे हा-हु बायनो हाया, बिनि थाखाय राहा लानांगौ। सोरखारि साखरिनि बेलायाव सुबुं अनजिमा नेमखान्थिखौ गोख्रों भाबै बाहायाब्ला इयुनाव आसामनि थागिबि सुबुंफोरनि लामाया खोमसि जागोनखौ हमदांनो हायो। बिदिनो आसामनि थागिबि सुबुंफोरा मायन’रिटि जाहैनो बारा गिदिर बाथ्रा नङा । बिदिनो आसामनि थागिबिफोरा राजखान्थि, रांखान्थि आरो समाजखान्थिफोरखौ खोमानानै लानांगोन। बिनिखायनो दानिफ्रायनो सोरखारा मायन’रिटि सुबुंफोरनि सायाव सुबुं अनजिमा बांनायखौ गोनोखोयारि आदबजों होबथानो हायाब्ला फैगोन सानफोराव आसामाव सुबुं अनजिमायादि बेफ्रुसारगोन बे रोखा बाथ्रा।